Helicobacter pylori

Infeksioni me Helicobacter pylori është një infeksion, shpesh në stomak, nga bakteri Helicobacter pylori. Ky infeksion zakonisht nuk shfaq simptoma por mund të çojë në gastrit (inflamacion i stomakut) ose ulcera në stomak. Simptomat mund të përfshijnë dhimbje barku, të vjella dhe urth. Po ashtu, ky infeksion shoqërohet edhe me gastrit atrofik, kancer në stomak dhe me limfomën e llojit limfoid të lidhur me mukozën (MALT).

Mendohet se përhapet kryesisht nëpërmjet rrugës fekalo-orale dhe ndoshta nëpërmjet asaj orale-orale. Faktorët e rrezikut përfshijnë të jetuarit në një zonë ku sëmundja është e zakonshme dhe varfërinë.  Helicobacter pylori është një bakter gram-negativ, mikroaerofilik, në trajtë shufre. Diagnoza bëhet nëpëmjet testit të frymëmarrjes për urenë, analizës fekale të antigjenit, testit të shpejtë të ureazës ose nëpërmjet biopsisë së indit. Serologjia mund të tregojë një infeksion aktual ose të kaluar.

Rastet pa simptoma nuk kërkojnë trajtim specifik. Në të kundërt, mund të përdoret kombinimi i një inhibitori të pompës protonike (PPI), subsalicilatit të bismutit, metronidazolit dhe tetraciklinës. Nëse rezistenca është e ulët, mund të përdoret një PPI, klaritromicinë dhe amoksicilinë ose metronidazol.  Një vaksinë ndaj H. pylori është në zhvillim që prej vitit 2015.

Përllogaritet se 60% e popullsisë së botës ishin të infektuar në vitin 2015, një dukuri më e zakonshme në vendet në zhvillim.  Infeksioni merret shpesh në fëmijëri. Rreth 5% e fëmijëve nën 10 vjeç në Shtetet e Bashkuara janë të prekur. Në dekadat e fundit, përqindja e të infektuarve ka rënë në shumë vende. Ky bakter u identifikua për herë të parë në vitin 1982 nga mjekët australianë Barry Marshall dhe Robin Warren. 

 Bibliografia 

Kategoria:Sëmundje dhe çrregullime
Kategoria:Sëmundje infektive
Kategoria:Bakterie